# Prevencia a eliminácia šikanovania v školskom prostredí

PhDr. Marianna Pétiová, PhD.

CVTI SR Bratislava

Anotácia:

V článku sú prezentované výsledky výskumu z roku 2015 zamerané na zistenie názorov a skúseností triednych učiteľov a koordinátorov prevencie pôsobiacich v základných a v stredných školách na výskyt šikanovania a jeho elimináciu v školskom prostredí. Cieľom výskumu bolo zistiť aký je celoškolský prístup k problematike šikanovania a ako ovplyvňuje jeho výskyt a spôsoby riešenia.

Kľúčové slová:

Agresivita, šikanovanie, pedagóg, triedny učiteľ, žiaci základných a stredných škôl, koordinátor prevencie, preventívne programy a preventívne aktivity

# Úvod

Škola patrí k významným socializačným činiteľom, pretože deti v nej prežívajú výraznú časť svojho času, vytvárajú si vzájomné vzťahy, učia sa komunikovať nielen s rovesníkmi, ale aj s dospelými a byť tolerantnými. Je to inštitúcia, v ktorej nesmú byť akceptované žiadne prejavy násilia, pretože ich prehliadanie môže viesť k vytvoreniu omnoho závažnejších foriem problémového správania. Z týchto dôvodov je školám odporúčané vypracovať si vlastné programy a stratégie prevencie v súlade s Metodickým usmernením č. 7/2006-R k prevencii a riešeniu šikanovania žiakov v školách a v školských zariadeniach, do ktorých budú zainteresovaní nielen všetci pedagógovia, ale i žiaci a ich rodičia.

1. **Charakteristika výskumného súboru**

Dotazníky určené pre triednych učiteľov a koordinátorov prevencie pôsobiacich v základných a stredných školách vyplnilo 1 773 respondentov. Do výskumu sa zapojilo 90,4% žien a 9,6% mužov. Zúčastnilo sa ho až 63,0% triednych učiteľov a viac ako tretinu respondentov tvorili koordinátori prevencie. Vo výrazne nižšom počte vyplnili dotazníky aj výchovní poradcovia (2,2%), riaditelia škôl (1,5%), učitelia (0,8%), školskí psychológovia (0,2%) a respondenti, ktorí vykonávali v školách kumulované funkcie triednych učiteľov a koordinátorov prevencie (0,7%) alebo triednych učiteľov a výchovných poradcov (0,5%).

Pre lepší prehľad boli pedagógovia rozdelení do troch podsúborov, ktoré tvorili: triedni učitelia (63,5%), koordinátori prevencie (31,7%) a respondenti vykonávajúci v základných a stredných školách inú funkciu (4,8%).

Až 59,9% opýtaných vyučovalo v základných školách a štvrtina respondentov sa venovala tejto činnosti v stredných odborných školách. V omnoho nižšej miere vyplnili dotazníky pedagógovia pôsobiaci  v gymnáziách (11,7%) a v  spojených školách (2,0%).

Do výskumu sa najčastejšie zapojili pedagógovia vyučujúci v školách s počtom žiakov od 201 do 500 (48,8%). Viac než tretina opýtaných učila v  školách, kde bolo menej ako 200 žiakov. V školách, kde sa vzdelávalo od 501 do 800 žiakov pôsobilo 12,2% respondentov a len 1,1% vyučujúcich pochádzalo z veľkých škôl, ktoré mali viac ako 800 žiakov.

Oslovení pedagógovia najčastejšie pochádzali zo Žilinského (14,8%), Košického (14,1%), Banskobystrického (13,6%) a Nitrianskeho kraja (12,8%). V Prešovskom (11,8%), Trenčianskom (11,4%) a Trnavskom kraji (11,0%) vyplnil dotazníky nižší počet opýtaných. Najmenej respondentov, ktorí sa zapojili do výskumu, malo trvalé bydlisko v Bratislavskom kraji (10,2%).

1. **Charakteristika výskumnej metódy**

Cieľom výskumu bolo zmapovať situáciu v oblasti prevencie a eliminácie šikanovania a agresívneho správania u žiakov základných a stredných škôl z pohľadu ich triednych učiteľov a koordinátorov prevencie. Výskum sa realizoval metódou dotazníkového zisťovania u pedagógov – triednych učiteľov a koordinátorov prevencie vyučujúcich v základných a v stredných školách.

Výskum bol realizovaný v októbri 2015 prostredníctvom online dotazníkov, ktoré boli zaslané riaditeľom základných a stredných škôl. Obsahoval spolu 25otázok - 22 zatvorených a tri otvorené. Výsledky boli interpretované v jednotlivých podsúboroch podľa stanovených demografických znakov (pohlavie, vek, funkcia, typ školy, veľkosť školy a kraj).

Výskumný nástroj mapoval súčasnú situáciu v oblasti šikanovania v základných a stredných školách a bol zameraný aj na vytvorenie a schválenie Smernice o postupe pri prevencii a riešení šikanovania vyplývajúcu z Metodického usmernenia MŠ SR č. 7/2006-R v školách.

Výsledky výskumu boli spracované prostredníctvom štatistického programu SPSS. Pre matematicko-štatistickú analýzu boli použité nasledovné metódy:

* prvostupňová analýza údajov, charakteristika výberového súboru,
* druhostupňová analýza údajov, komparácia zistených dát najmä podľa typu školy a kraja

Dotazník bol obsahovo rozdelený na nasledovné okruhy problémov: celoškolský prístup k problematike agresivity a šikanovania, všeobecné preventívne opatrenia školy, postupy zahrnuté do školského poriadku a učebných osnov, klíma v škole a v triedach, výskyt šikanovania v škole a spôsoby jeho riešenia.

Výskumnú vzorku tvorili najmä triedni učitelia a koordinátori prevencie vyučujúci v základných a v stredných školách vo všetkých krajoch SR. Vzhľadom na nízku návratnosť dotazníkov nebolo možné výsledky výskumu zovšeobecňovať a majú iba informatívny charakter.

1. **Výskyt šikanovania v školskom prostredí a spôsoby jeho riešenia**

**3.1 Výskyt šikanovania**

Šikanovanie v škole často riešilo 3,9% respondentov, avšak viac než polovica opýtaných sa týmto závažným problémom zaoberala občas. Až 44,1% oslovených pedagógov šikanovanie v školskom prostredí vôbec neriešilo.

Šikanovanie za častý problém označili najmä triedni učitelia, ktorí vo výrazne vyššom počte než ostatní deklarovali aj jeho občasný výskyt. Tento problém vôbec neriešilo asi 45,0% koordinátorov prevencie a respondentov vykonávajúcich iné funkcie, zatiaľ čo v skupine triednych učiteľov sa šikanovaním nezaoberalo len 29,4% opýtaných. Šikanovanie v školskom prostredí najčastejšie riešili triedni učitelia, pričom najmenej pozornosti mu venovali pedagógovia zabezpečujúci inú funkciu.

Tabuľka č. 1

|  |  |  |  |
| --- | --- | --- | --- |
| **Výskyt šikanovania**  | **Triedny učiteľ** | **Koordinátor prevencie** | **Iná funkcia** |
| často | 4,9 | 4,6 | 3,5 |
| zriedkavo | 65,7 | 50,4 | 51,3 |
| vôbec | 29,4 | 45,0 | 45,2 |

Respondenti pôsobiaci v základných školách riešili časté šikanovanie v omnoho vyššom počte než ostatní. Občas sa prejavmi násilia zaoberalo až 59,8% pedagógov zo základných škôl, 47,2% opýtaných vyučujúcich v spojených školách a viac než tretina respondentov pôsobiacich v gymnáziách a v stredných odborných školách. Šikanovanie vôbec neriešila viac než polovica pedagógov z gymnázií, stredných odborných škôl a zo spojených škôl, zatiaľ čo v skupine respondentov zo základných škôl uviedlo negatívnu odpoveď len 35,0% opýtaných. Respondenti pôsobiaci v základných školách riešili šikanovanie vo výrazne vyššej miere než pedagógovia vyučujúci v gymnáziách, spojených školách a v stredných odborných školách.

Graf č. 1 *Výskyt šikanovania v školskom prostredí podľa jednotlivých typov škôl*

Respondenti z väčších  škôl (viac ako 501 žiakov) riešili šikanovanie vo vyššom počte než ostatní. Zriedkavo sa týmto závažným problémom zaoberalo až 60,0% pedagógov zo škôl s najvyšším počtom žiakov a viac než polovica opýtaných z menších škôl (od 501 do 800: 52,0%, od 201 do 500: 53,1%, menej než 200: 50,2%). Šikanovanie vôbec neriešila necelá polovica pedagógov zo škôl s počtom žiakov nižším ako 800 (menej než 200: 45,5%, od 201 do 500: 43,6%, od 501 do 800: 42,9%) a 35,0% opýtaných vyučujúcich v najväčších školách. Šikanovanie sa najčastejšie vyskytovalo v školách s počtom žiakov vyšším ako 500 (od 501 do 800: 5,1%, 801 a viac: 5,0%, od 201 do 500: 3,3%, menej než 200: 4,3%), zatiaľ čo v najnižšej miere tento závažný problém riešili pedagógovia zo   škôl, ktoré navštevovalo menej než 200 žiakov.

Šikanovanie za častý problém označili najmä respondenti žijúci v Žilinskom a v Košickom kraji, zatiaľ čo v Prešovskom kraji rovnako odpovedalo len 1,4% oslovených pedagógov. Občas sa týmto problémom zaoberali najmä opýtaní s trvalým bydliskom v Trnavskom a v Nitrianskom kraji. Šikanovanie vôbec neriešila viac než polovica pedagógov pochádzajúcich z Prešovského kraja, pričom v Trnavskom kraji sa týmto závažným problémom nezaoberalo iba 39,3% respondentov. Šikanovanie sa najčastejšie vyskytovalo v školách so sídlom v Trnavskom kraji a v najnižšej miere ho riešili opýtaní pochádzajúci z Prešovského kraja.

Tabuľka č. 2

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Riešenie šikanovania**  | **BA** | **TT** | **TN** | **NR** | **BB** | **ZA** | **PO** | **KE** |
| často | 4,4 | 4,6 | 4,5 | 2,2 | 4,2 | 5,0 | 1,4 | 4,8 |
| zriedkavo | 52,8 | 56,1 | 53,5 | 55,5 | 50,6 | 50,4 | 46,4 | 50,8 |
| vôbec | 42,8 | 39,3 | 42,0 | 42,3 | 45,2 | 44,6 | 52,2 | 44,4 |

**3.2 Spolupráca pri riešení šikanovania**

Na túto otázku odpovedali len respondenti (956 - 53,9%), ktorí sa v tomto alebo v minulom školskom roku v škole so šikanovaním stretli. Na jeho riešení spolupracovali najmä so žiakmi, ktorých sa tento závažný jav priamo týkal, s rodičmi agresora aj obete a s celým triednym kolektívom, kde boli prejavy násilia zistené. Nižší počet opýtaných sa poradil s vedením školy, s  triednymi učiteľmi, výchovnými poradcami alebo koordinátormi prevencie, s odborníkmi z CPPPaP alebo so školským psychológom. Najnižší počet respondentov spolupracoval pri riešení šikanovania aj s príslušníkmi Policajného zboru a s členmi žiackej samosprávy. Iba sedem oslovených pedagógov nespolupracovalo s nikým a vzniknutý problém riešili vlastnými silami.

Pedagógovia pôsobiaci v základných školách, v stredných odborných školách a v spojených školách spolupracovali pri riešení šikanovania predovšetkým so žiakmi, ktorých sa tento spoločensky nežiaduci jav týkal. Opýtaní z gymnázií viac preferovali spoluprácu s rodičmi obete. Opýtaní vyučujúci v základných školách častejšie než ostatní kontaktovali rodičov agresora, analyzovali vzniknutý problém s celým triednym kolektívom a so školským psychológom. Opýtaní pôsobiaci v gymnáziách pri riešení šikanovania vo vyššej miere spolupracovali s odborníkmi z CPPPaP, zatiaľ čo pedagógovia zo stredných odborných škôl sa poradili s kolegami- triednym učiteľom, koordinátorom prevencie alebo so školským psychológom. Respondenti vyučujúci v spojených školách vo vyššom počte riešili vzniknutý problém s vedením školy, s členmi žiackej samosprávy, prípadne kontaktovali príslušníkov Policajného zboru. S nikým nespolupracovalo len malé percento opýtaných z gymnázií, zo stredných odborných škôl a zo spojených škôl, pričom v základných školách neuviedol túto odpoveď nikto.

Tabuľka č. 3

|  |  |  |  |  |  |  |  |
| --- | --- | --- | --- | --- | --- | --- | --- |
| **Spolupráca pri riešení šikanovania**  | **ZŠ** | **G** | **SOŠ** | **SŠ** | **spolu** | **%** |  |
| žiaci, ktorých sa to týkalo | 92,7 | 57,5 | 88,9 | 88,9 | 1 592 | 89,9 |  |
| rodičia obete | 74,4 | 76,1 | 74,6 | 77,8 | 1321 | 74,6 |  |
| rodičia agresora | 74,3 | 69,9 | 71,1 | 72,2 | 1282 | 72,4 |  |
| triedny kolektív | 71,9 | 62,7 | 65,5 | 61,1 | 1222 | 69,0 |  |
| školský psychológ | 38,9 | 26,3 | 19,9 | 21,5 | 883 | 49,9 |  |
| triedny učiteľ, výchovný poradca, koordinátor | 33,8 | 31,1 | 41,7 | 38,1 | 641 | 36,2 |  |
| vedenie školy | 54,3 | 39,2 | 42,9 | 61,1 | 453 | 25,6 |  |
| odborníci v CPPPaP | 25,9 | 27,8 | 24,6 | 24,7 | 352 | 19,9 |  |
| príslušníci Policajného zboru | 8,9 | 3,8 | 6,9 | 16,7 | 140 | 7,9 |  |
| členovia žiackej samosprávy | 3,0 | 2,9 | 3,5 | 5,6 | 60 | 3,4 |  |
| nespolupracoval s nikým | 0 | 0,4 | 0,5 | 0,2 | 7 | 0,4 |  |

Poznámka: Súčet presahuje 100%, otázka je s možnosťou viacerých odpovedí.

 **3.3 Prejavy šikanovania, ktoré boli zaznamenané v triednom kolektíve**

Výsledky výskumu potvrdili, že len 10,2% pedagógov pôsobiacich v základných a stredných školách nezaregistrovalo v žiackych kolektívoch žiadne prejavy násilia. Respondenti sa stretli najmä s vulgárnymi nadávkami, výsmechom a urážkami. Výrazne nižší počet opýtaných zažil u žiakov aj fyzické útoky, bitky, vyhrážky, zastrašovanie, vylúčenie jedinca z kolektívu a ničenie osobných vecí. Oslovení pedagógovia v najnižšej miere zaznamenali v triedach aj vymáhanie osobných vecí, sexuálne narážky, obťažovanie a vydávanie nezmyselných príkazov.

Žiadne prejavy šikanovania v skupine žiakov nezaregistrovalo 17,1% pedagógov pôsobiacich v gymnáziách, 11,1% opýtaných zo spojených škôl a necelých 10,0% pedagógov zo základných škôl a stredných odborných škôl. Respondenti vyučujúci v základných školách, v stredných odborných školách a v spojených školách označili za najčastejšie prejavy násilia v žiackom kolektíve vulgárne nadávky, pričom v skupine opýtaných z gymnázií boli vo vyššej miere zaznamenané ironické poznámky a výsmech. Pedagógovia pôsobiaci v základných školách sa častejšie než ostatní stretli s fyzickými útokmi, bitkami, vyhrážkami, zastrašovaním a ničením osobných vecí. Respondenti pôsobiaci v gymnáziách vo vyššom počte zažili vylúčenie rovesníka z kolektívu. V stredných odborných školách sa častejšie vyskytlo sexuálne obťažovanie a opýtaní pôsobiaci v spojených školách zaregistrovali aj vymáhanie osobných vecí. Približne rovnaký počet respondentov zo všetkých typov škôl zaznamenal vydávanie nezmyselných príkazov. Prejavy šikanovania boli najčastejšie zaregistrované v základných školách, pričom v najnižšej miere ich uvádzali opýtaní z gymnázií.

Tabuľka č. 4

|  |  |  |  |  |  |  |
| --- | --- | --- | --- | --- | --- | --- |
| **Prejavy šikanovania**  | **ZŠ** | **G** | **SOŠ** | **SŠ** | **spolu** | **%** |
| ironizovanie (výsmech, urážky) | 56,4 | 40,0 | 60,3 | 52,8 | 1075 | 60,7 |
| vulgárne nadávky  | 64,9 | 47,6 | 56,3 | 58,3 | 982 | 55,4 |
| fyzický útok (bitka, facky) | 24,7 | 7,1 | 11,5 | 16,7 | 342 | 19,3 |
| vyhrážanie sa, zastrašovanie | 20,2 | 14,3 | 18,8 | 16,7 | 338 | 19,1 |
| ničenie osobných vecí | 17,2 | 15,2 | 14,1 | 11,1 | 337 | 19,0 |
| sexuálne narážky, obťažovanie  | 3,1 | 1,0 | 4,0 | 2,8 | 284 | 16,0 |
| vymáhanie vecí (peniaze, jedlo) | 4,7 | 1,4 | 4,4 | 8,3 | 76 | 4,3 |
| ignorovanie, vylúčenie z kolektívu | 19,6 | 20,5 | 18,1 | 19,4 | 55 | 3,1 |
| nezmyselné príkazy | 2,4 | 2,4 | 2,6 | 2,8 | 45 | 2,5 |
| tieto prejavy sa u žiakov nevyskytli | 9,6 | 17,1 | 8,6 | 11,1 | 181 | 10,2 |

Poznámka: Súčet presahuje 100%, otázka je s možnosťou viacerých odpovedí.

**3.4 Pozornosť venovaná problematike šikanovania v školskom prostredí**

Až 80,8% respondentov sa problematike šikanovania venovalo v rámci triednických hodín. Opýtaní sa v nižšej miere zaoberali touto témou aj počas iných vyučovacích hodín, zabezpečovali zvýšený dozor počas prestávok, riešili všetky situácie, ktoré signalizovali možnosť šikanovania, realizovali rôzne preventívne aktivity, vytvárali v škole i v triedach pozitívnu atmosféru, analyzovali problematiku násilia na rodičovských združeniach, venovali zvýšenú pozornosť žiakom, ktorí by mohli byť jeho obeťami alebo aktérmi a sledovali kritické miesta v areáli školy, kde by mohlo k šikanovaniu dochádzať.

Respondenti pôsobiaci vo všetkých typoch škôl sa problémom šikanovania zaoberali najmä počas triednických hodín. Opýtaní vyučujúci v základných školách vo vyššej miere riešili tento závažný problém aj v rámci výučby iných predmetov, venovali mu pozornosť na rodičovských združeniach, viac si všímali žiakov, ktorí by sa mohli stať jeho obeťami alebo agresormi, sledovali všetky miesta, kde by mohlo k násiliu v školskom prostredí prichádzať a analyzovali všetky situácie, ktoré signalizovali výskyt tohto nežiaduceho javu. Respondenti zo spojených škôl sa sústredili na realizovanie zvýšeného dozoru počas prestávok, zatiaľ čo v gymnáziách preferovali vytvorenie pozitívnej klímy a realizáciu anonymného prieskumu zameraného na zistenie vzťahov medzi žiakmi. Opýtaní pôsobiaci v stredných odborných školách sústredili pozornosť na zabezpečenie preventívnych aktivít. Šikanovaním sa vôbec nezaoberal len veľmi malý počet pedagógov pôsobiacich v gymnáziách a v stredných odborných školách, pričom v základných školách a v spojených školách neuviedol túto odpoveď nikto.

Tabuľka č. 5

|  |  |  |  |  |  |  |
| --- | --- | --- | --- | --- | --- | --- |
| **Prevencia šikanovania**  | **ZŠ** | **G** | **SOŠ** | **SŠ** | **spolu** | **%** |
| počas triednických hodín | 82,7 | 79,4 | 77,0 | 83,3 | 1430 | 80,8 |
| v iných vyučovacích hodín | 65,5 | 54,5 | 54,4 | 52,8 | 1081 | 61,1 |
| na rodičovských združeniach | 50,1 | 46,9 | 48,7 | 33,3 | 865 | 48,9 |
| venovanie pozornosti žiakom | 51,2 | 36,4 | 46,9 | 38,9 | 851 | 48,1 |
| zvýšený dozor počas prestávok | 64,9 | 42,6 | 48,0 | 66,7 | 1025 | 57,9 |
| kontrola miest, kde sa šikanovanie vyskytlo | 54,0 | 34,0 | 40,5 | 41,7 | 846 | 47,8 |
| riešenie všetkých signálov šikanovania | 61,4 | 42,1 | 51,8 | 47,2 | 997 | 56,4 |
| realizácia prevencie | 52,3 | 43,1 | 55,5 | 47,2 | 918 | 51,9 |
| vytváranie pozitívnej atmosféry v škole | 46,4 | 54,7 | 51,6 | 44,4 | 869 | 49,1 |
| realizovanie dotazníkového prieskumu | 1,3 | 1,9 | 1,1 | 0,6 | 23 | 1,3 |
| šikanovaniu nevenujú pozornosť | 0 | 0,5 | 0,2 | 0 | 4 | 0,2 |

Poznámka: Súčet presahuje 100%, otázka je s možnosťou viacerých odpovedí

**3.5 Realizácia preventívnych programov**

Viac než polovica opýtaných zabezpečila pre svojich žiakov účasť na realizácii preventívneho programu. Na otázku odpovedalo záporne 21,3% respondentov, avšak  približne rovnaký počet oslovených pedagógov nedokázal situáciu posúdiť.

Možnosť absolvovať celoročný preventívny program v školskom prostredí podporovali v najvyššej miere respondenti pôsobiaci v základných školách a v gymnáziách. O preventívne programy neprejavila záujem viac než tretina opýtaných vyučujúcich v spojených školách, viac než pätina pedagógov zo základných škôl a stredných odborných škôl a 18,5% opýtaných z gymnázií. Na otázku nevedeli odpovedať najmä respondenti zo  stredných odborných škôl a z gymnázií. Výsledky výskumu potvrdili, že preventívne programy boli realizované najmä v základných školách a v gymnáziách, pričom najmenej pozornosti im venovali v spojených školách.

Tabuľka č. 6

|  |  |  |  |  |
| --- | --- | --- | --- | --- |
| **Realizácia preventívnych programov**  | **ZŠ** | **G** | **SOŠ** | **SŠ** |
| áno | 58,5 | 57,1 | 53,3 | 51,5 |
| nie | 21,6 | 18,5 | 21,0 | 31,4 |
| nevie | 19,9 | 24,4 | 25,7 | 17,1 |

Skutočnosť, že žiaci absolvovali túto dlhodobú formu prevencie, deklarovalo až 61,5% respondentov žijúcich v Žilinskom kraji a viac než polovica opýtaných pochádzajúcich z Bratislavského, Trnavského, Trenčianskeho, Nitrianskeho, Banskobystrického, Prešovského a Košického kraja. O preventívne programy neprejavili záujem najmä pedagógovia s trvalým bydliskom v Trenčianskom a v Prešovskom kraji. Situáciu nedokázala posúdiť až necelá tretina respondentov žijúcich v Nitrianskom a v Bratislavskom kraji, pričom v Žilinskom kraji rovnako odpovedalo len 17,5% opýtaných. Realizácia celoročných programov bola najčastejšie zabezpečená v Žilinskom, Banskobystrickom a v Košickom kraji, zatiaľ čo najmenej pozornosti tejto účinnej forme prevencie venovali opýtaní pochádzajúci z Nitrianskeho kraja.

Tabuľka č. 7

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Realizácia preventívnych programov** | **BA** | **TT** | **TN** | **NR** | **ZA** | **BB** | **PO** | **KE** |
| áno | 54,7 | 57,5 | 56,6 | 52,4 | 61,5 | 58,7 | 54,7 | 57,3 |
| nie | 19,8 | 21,8 | 23,7 | 20,9 | 21,0 | 20,0 | 22,9 | 19,5 |
| nevie | 25,6 | 20,7 | 19,7 | 26,7 | 17,5 | 21,3 | 22,4 | 23,2 |

Realizáciu preventívneho programu v škole uvádzalo až 979 (56,9%) respondentov, pričom jeho názov uviedlo len 423 (43,2%) oslovených pedagógov. Viacerí respondenti uviedli, že v ich škole bol realizovaný preventívny program, avšak nevedeli uviesť jeho názov. Z týchto dôvodov považujeme za dôležité, aby bola efektívna celoročná prevencia zabezpečovaná prostredníctvom dlhodobých programov viac propagovaná a to nielen u žiakov, ale aj u triednych učiteľov a pedagógov zabezpečujúcich v školách iné funkcie.

Z praxe je zrejmé, že viaceré školy, ktoré majú špecifické problémy, sa obracajú na odborníkov v CPPPaP a požadujú realizáciu preventívneho programu týkajúceho sa len niektorého spoločensky negatívneho javu. Často sa stáva, že školy realizujú vlastné preventívne programy zamerané len na niektorý sociálno-patologický jav, tak ako si to konkrétna situácia v ich škole vyžaduje. Z odpovedí respondentov vyplynulo, že vlastný preventívny program realizovalo 35,6% opýtaných. Na túto otázku odpovedalo záporne až 37,1% oslovených pedagógov a 27,3% respondentov nedokázalo situáciu posúdiť.

Vlastný preventívny programov mali vytvorený najmä respondenti pôsobiaci v gymnáziách (40,7%, ZŠ: 34,8%, SOŠ: 35,3%, SŠ: 34,3%).

Realizácia vlastných preventívnych programov bola najčastejšie zabezpečená v základných a v stredných školách so sídlom v Žilinskom kraji (38,9%, Trnavský kraj: 37,0%, Trenčiansky kraj: 36,4%, Nitriansky kraj: 35,6%, Žilinský kraj: 38,9%, Prešovský kraj: 35,2%, Košický kraj: 34,3%), pričom v najnižšej miere ich využívali opýtaní žijúci v Bratislavskom (33,7%) a v Banskobystrickom kraji (32,8%).

**3.6 Aktivity zamerané na prevenciu šikanovania a na zlepšenie psychosociálnej klímy**

Šikanovanie a s tým spojené negatívne medziľudské vzťahy patria k výrazným problémom vyskytujúcim sa v základných aj v stredných školách, a preto respondenti zabezpečili na ich eliminovanie rôzne preventívne aktivity. Až 74,1% oslovených pedagógov uvádzalo pravidelnú realizáciu aktivít zameraných na prevenciu šikanovania a na zlepšenie psychosociálnej klímy. Tejto problematike nevenovalo pozornosť len 13,6% opýtaných a 12,3% respondentov nedokázalo na otázku odpovedať. Z prezentovaných údajov vyplynulo, že výrazná väčšina oslovených pedagógov venovala šikanovaniu veľkú pozornosť a snažila sa tento spoločensky - negatívny jav eliminovať už v jeho začiatkoch.

Preventívne aktivity zamerané na elimináciu šikanovania a na zlepšenie klímy v školách realizovali najmä opýtaní vyučujúci v gymnáziách, v základných školách a v stredných odborných školách. O zabezpečenie spomenutých podujatí neprejavili záujem najmä respondenti pôsobiaci v spojených školách, v základných školách a v stredných odborných školách. Informácie chýbali najmä pedagógom zo spojených škôl a gymnázií. Realizáciu preventívnych aktivít zameraných na zníženie šikanovania a na zlepšenie psychosociálnej klímy v školách najviac ocenili respondenti pôsobiaci v gymnáziách, pričom najhoršia situácia bola zistená v spojených školách.

Tabuľka č. 8

|  |  |  |  |  |
| --- | --- | --- | --- | --- |
| **Realizácia preventívnych aktivít**  | **ZŠ** | **G** | **SOŠ** | **SŠ** |
| áno | 77,8 | 78,9 | 76,5 | 72,1 |
| nie | 13,9 | 9,1 | 13,3 | 14,6 |
| nevie | 8,3 | 12,0 | 10,2 | 13,3 |

Realizáciu jednorazových podujatí zameraných na prevenciu šikanovania a na zlepšenie psychosociálnej klímy v školách uvádzali respondenti žijúci v Trenčianskom, Trnavskom a v Žilinskom kraji. O tento typ podujatí neprejavili záujem najmä pedagógovia s trvalým bydliskom v Nitrianskom kraji. Tieto dôležité poznatky chýbali najčastejšie opýtaným pochádzajúcim z Bratislavského a z Prešovského kraja. Realizácia preventívnych aktivít zameraných na elimináciu šikanovania a na zlepšenie klímy v školách bola zabezpečená najmä v Trnavskom, Trenčianskom a v Žilinskom kraji, zatiaľ čo výrazne viac pozornosti týmto aktivitám by mali venovať pedagógovia žijúci v Bratislavskom, Nitrianskom a v Prešovskom kraji.

Tabuľka č. 9

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Realizácia preventívnych aktivít** | **BA** | **TT** | **TN** | **NR** | **ZA** | **BB** | **PO** | **KE** |
| áno | 68,5 | 79,3 | 81,9 | 68,9 | 78,8 | 71,8 | 68,9 | 74,2 |
| nie | 16,0 | 11,4 | 6,0 | 20,4 | 8,8 | 14,9 | 16,3 | 14,5 |
| nevie | 15,5 | 9,3 | 12,1 | 10,7 | 12,3 | 13,3 | 14,8 | 11,3 |

Z odpovedí respondentov vyplynulo, že v rámci aktivít zameraných na prevenciu šikanovania a na zlepšenie psychosociálnej klímy v školách boli najčastejšie realizované prednášky a besedy. Už omnoho menej opýtaných uvádzalo aktivity zabezpečené v spolupráci s odborníkmi z CPPPaP, pravidelné záujmové krúžky, podujatia organizované v spolupráci s príslušníkmi Policajného zboru, výchovné koncerty, aktivity zamerané na zlepšenie vzťahov v triedach, anonymné dotazníky určené na zistenie vzťahov medzi žiakmi, workshopy a tvorivé dielne, športové podujatia a súťaže a rôzne celoškolské aktivity zamerané na bližšie spoznávanie sa žiakov v škole. Nižší počet oslovených pedagógov uviedol, že ich škole boli realizované kultúrne podujatia, výtvarné súťaže a rôzne hry. Respondenti v najnižšej miere vytvárali pre žiakov informačné tabule a nástenky, organizovali rôzne výlety a exkurzie, snažili sa odovzdať žiakom tieto dôležité poznatky prostredníctvom zážitkového učenia, organizovali rôzne diskotéky a večierky, vysielali relácie v školskom rozhlase, zabezpečovali rôzne rovesnícke programy alebo vydávali školský časopis.

Tabuľka č. 10

|  |  |  |
| --- | --- | --- |
| **Realizované preventívne aktivity** | **Počet**  | **%** |
| besedy, prednášky | 758 | 67,0 |
| aktivity realizované v spolupráci s CPPPaP | 470 | 41,5 |
| záujmové krúžky | 327 | 28,9 |
| aktivity realizované v spolupráci s príslušníkmi PZ  | 246 | 21,7 |
| výchovné koncerty | 226 | 20,0 |
| aktivity zamerané na zlepšenie vzťahov v triedach | 219 | 19,3 |
| dotazníky zamerané na zistenie vzťahov v triede | 202 | 17,8 |
| workshopy, tvorivé dielne | 134 | 11,8 |
| športové podujatia | 129 | 11,4 |
| celoškolské aktivity | 114 | 10,1 |
| kultúrne podujatia (kino, divadlo, návšteva výstavy) | 84 | 7,4 |
| výtvarné súťaže | 72 | 6,4 |
| hry | 43 | 3,8 |
| informačné tabule, nástenky | 38 | 3,4 |
| výlety, exkurzie | 23 | 2,0 |
| zážitkové učenie | 20 | 1,8 |
| diskotéky, večierky | 12 | 1,1 |
| relácie v školskom rozhlase | 11 | 1,0 |
| rovesnícke programy | 7 | 0,6 |
| vydávanie školského časopisu  | 3 | 0,3 |
| spolu | 3 138 | 277,3 |

Poznámka: Súčet presahuje 100%, otázka je s možnosťou viacerých odpovedí

Vo všetkých typoch škôl, avšak najmä v stredných odborných školách malo výraznú prioritu organizovanie prednášok a besied. V základných školách častejšie realizovali aktivity v spolupráci s príslušníkmi Policajného zboru, športové podujatia a rozličné hry. Respondenti vyučujúci v  gymnáziách kládli v rámci prevencie šikanovania väčší dôraz na organizovanie workshopov a tvorivých dielní, administrovanie dotazníkov zameraných na zistenie vzťahov v triede a tvorbu informačných tabúľ a násteniek. V stredných odborných školách boli častejšie organizované aktivity v spolupráci s odborníkmi z CPPPaP, kultúrne podujatia a výchovné koncerty. V spojených školách vo vyššom počte vytvárali pre žiakov záujmové krúžky, realizovali aktivity zamerané na zlepšenie vzťahov medzi žiakmi v triedach i v  rámci celej školy, zapájali sa do výtvarných súťaží s danou tematikou a organizovali rôzne výlety a exkurzie. Iba respondenti pôsobiaci v základných školách a v stredných odborných školách uvádzali organizovanie diskoték a večierkov a vysielanie relácií s touto tematikou v školskom rozhlase. V základných školách a v gymnáziách venovali viac pozornosti zážitkovému učeniu, zatiaľ čo v gymnáziách a v stredných odborných školách sa sústredili na vydávanie školského časopisu.

Prezentované zistenia potvrdili, že najširšie spektrum podujatí zameraných na prevenciu šikanovania absolvovali žiaci v základných školách, pričom najmenej aktivít ponúkli svojim žiakom pedagógovia pôsobiaci v spojených školách.

**ZHRNUTIE:**

Výsledky výskumu ukázali, že väčšina respondentov mala v škole vytvorenú a schválenú **Smernicu o postupe pri prevencii a riešení šikanovania vyplývajúcu z Metodického usmernenia MŠ SR č. 7/2006-R**. Výsledky výskumu potvrdili, že i  keď mnohí respondenti v škole nemali schválenú Smernicu o postupe pri prevencii a riešení šikanovania, bola tato závažná problematika zakotvená v iných dôležitých školských dokumentoch, najmä vo vnútornom poriadku školy a v pláne koordinátora prevencie. I keď sa žiaci často na vypracovaní Smernice často nepodieľali, viac než pätina respondentov potvrdila ich aktívnu spoluúčasť. Žiaci v malej miere spolupracovali nielen na vypracovaní Smernice, ale i na tvorbe školského programu.

Na základe celkových výskumných zistení môžeme konštatovať, že v základných a stredných  školách je venovaná dostatočná pozornosť vzdelávaniu pedagógov v oblasti prevencie a eliminácie šikanovania. Účasť pedagógov na vzdelávacích aktivitách zameraných na prevenciu a elimináciu šikanovania potvrdila viac než polovica oslovených opýtaných, pričom najčastejšie absolvovali školenia, odborné semináre a konferencie. Niektorí respondenti absolvovali aj rôzne porady a stretnutia koordinátorov prevencie, špecializačné a inovatívne typy vzdelávania. Pozitívne je hodnotená skutočnosť, že viacerí pedagógovia sa zúčastnili na rôznych typoch vzdelávacích podujatí zameraných na prevenciu a elimináciu šikanovania.

Vzdelávacie aktivity boli najčastejšie organizované pre koordinátorov prevencie, ktorí vo veľkej miere tieto možnosti aj využívali. V najnižšej miere sa do vzdelávacích podujatí zapojili triedni učitelia. Považujeme za potrebné, aby vedenie školy umožnilo triednym učiteľov vo vyššom počte absolvovať tieto podujatia, pretože patria medzi dôležité osoby, ktoré musia šikanovanie v triede nielen identifikovať, ale i zistiť agresora, ktorý šikanuje iných žiakov a celú situáciu čo najrýchlejšie vyriešiť.

Opýtaní najčastejšie venovali pozornosť prevencii šikanovania v rámci triednických hodín, počas výučby etickej výchovy a občianskej náuky (občianskej výchovy). Okrem toho sa ukázalo, že táto závažná oblasť bola analyzovaná už aj na prvom stupni základných škôl v rámci predmetov ako je napr. čítanie, vlastiveda, prírodoveda a pod. Toto zistenie je hodnotené pozitívne, pretože je dôležité učiť deti už od útleho veku neubližovať ostatným, rozvíjať s rovesníkmi dobré vzájomné vzťahy a navzájom si pomáhať.

Zistené údaje zároveň potvrdili výraznú informovanosť žiakov o tom, že im nebudú tolerované žiadne prejavy násilia, čo zároveň svedčí o skutočnosti, že tejto problematike je venovaná veľká pozornosť a to v rámci všetkých typov škôl.

Spôsoby sankcionovania žiaka, ktorý šikanoval iných, boli najčastejšie uvedené v školskom poriadku.Výrazná väčšina oslovených pedagógov potvrdila, že o možnostiach riešenia a prevencie šikanovania v školskom prostredí boli informovaní aj rodičia žiakov. Vo všetkých typoch škôl mal prioritu osobný kontakt rodičov a triednych učiteľov, ktorí ich so sankciami oboznámili počas rodičovských združení. Pomerne významným zdrojom informácii pre otcov a matky bol aj školský poriadok a internetová stránka školy.

Výrazná väčšina pedagógov dodržiavala pokyny uvedené v Smernici o postupe pri prevencii a riešení šikanovania a v prípade výskytu šikanovania v škole spísala o  riešení šikanovania záznam. Dokumentácia venovaná riešeniu šikanovania bola najdôslednejšie spisovaná v spojených školách a v stredných odborných školách.

Pomerne vysoký počet pedagógov mal informácie o šikanovaní, ktoré sa v ich škole alebo triede vyskytlo. Najčastejšie ich respondenti získavali počas individuálnych rozhovorov žiakov a od rodičov, ktorým to doma povedali deti. Pozitívne je hodnotené zistenie, že žiaci sa s problémom šikanovania omnoho častejšie zdôverili svojim triednym učiteľom alebo rodičom  než kamarátom, z čoho je zrejmé, že v tejto oblasti výrazne viac dôverovali dospelým osobám než rovesníkom. Zistené výsledky výskumu potvrdili, že respondenti získavali poznatky o šikanovaní vo vzťahu k funkcii, ktorú v škole vykonávali. Triedni učitelia boli vo vyššom počte informovaní priamo svojimi žiakmi, zatiaľ čo koordinátori prevencie získali poznatky v rámci svojich konzultačných hodín a z anonymných podnetov zo schránky dôvery. Opýtaných zabezpečujúcich v školách iné funkcie vo vyššej miere kontaktovali odborníci z CPPPaP, členovia žiackej samosprávy alebo rodičia žiakov.

Pomerne vysoký počet oslovených pedagógov mal informácie o rodinnom prostredí všetkých alebo aspoň niektorých žiakov. Odpovede respondentov sa výrazne líšili na základe funkcie, ktorú v škole vykonávali, pretože napr. triedny učiteľ a riaditeľ školy mali v tejto oblasti výrazne odlišné možnosti. Rodinné zázemie žiakov poznali najlepšie triedni učitelia, respondenti pôsobiaci v základných školách a v školách s počtom žiakov nižším ako 200.

Výrazná väčšina opýtaných hodnotila vzťahy medzi žiakmi v triedach kladne, pričom najpozitívnejšie sa vyjadrili triedni učitelia, respondenti z gymnázií, základných škôl a malých škôl, kde sa všetci navzájom poznali.

Asi polovica respondentov považovala spoluprácu s rodičmi za veľmi dobrú, pretože otcovia a matky im pomáhali a prejavovali záujem o svoje deti. Názor, že s pedagógmi spolupracovali len rodičia niektorých žiakov, zväčša tých, ktorí mali dobrý prospech aj správanie, prezentovalo menej opýtaných. Kvalitu spolupráce rodičov a učiteľov najlepšie hodnotili triedni učitelia, ktorí s nimi aj najčastejšie komunikovali. Spokojní boli aj pedagógovia pôsobiaci v gymnáziách a respondenti vyučujúci v malých školách. Zistené údaje potvrdili, že v malých školách, kde sa rodičia, žiaci a učitelia dobre poznali, spolupracovali otcovia a matky s pedagógmi omnoho ochotnejšie než  vo veľkých školách, kde sa omnoho častejšie stávalo, že rodičia sa o svoje deti v dostatočnej miere nezaujímali.

Pomerne vysoký počet pedagógov bol presvedčený o tom, že žiaci im dôverujú a o šikanovaní v triede by ich určite informovali. Väčšina respondentov zároveň potvrdila, že v ich triedach bol realizovaný prieskum zameraný na zistenie kvality vzťahov medzi spolužiakmi v triede. Tento spôsob prevencie bol najčastejšie realizovaný v gymnáziách a vo veľkých školách.

**ZÁVERY:**

Šikanovanie v škole riešilo často 3,9% respondentov a občas sa týmto závažným problémom zaoberala viac než polovica opýtaných. Až 44,1% oslovených pedagógov prejavy agresivity a násilia v školách vôbec neriešilo.

Šikanovaním sa najčastejšie zaoberali triedni učitelia, respondenti pôsobiaci v základných školách, opýtaní zo škôl s počtom žiakov vyšším ako 501 a pedagógovia pochádzajúci z Trnavského kraja. Najmenej pozornosti tomuto závažnému spoločensky nežiaducemu javu venovali muži, respondenti zabezpečujúci iné funkcie, pedagógovia z gymnázií a stredných odborných škôl, opýtaní pôsobiaci v školách s počtom žiakov nižším ako 200 a respondenti žijúci v Prešovskom kraji.

Respondenti počas riešenia prejavov násilia v školskom prostredí spolupracovali najmä so žiakmi, ktorých sa šikanovanie priamo týkalo, s rodičmi agresora aj obete a s celým triednym kolektívom, kde bol tento negatívny jav zistený. Nižší počet opýtaných sa poradil s vedením školy, s kolegami - triednymi učiteľmi, výchovnými poradcami, s koordinátormi prevencie, s odborníkmi z CPPPaP alebo so školskými psychológmi.

Len 10,2% pedagógov pôsobiacich v základných a v stredných školách nezaregistrovalo v žiackych kolektívoch žiadne prejavy násilia. Respondenti sa v žiackych kolektívoch stretli najmä s vulgárnymi nadávkami, výsmechom, urážkami a ironickými poznámkami. Výrazne nižší počet opýtaných zažil u žiakov aj fyzické útoky, bitky, vyhrážky, zastrašovanie, vylúčenie jedinca z kolektívu, vymáhanie a ničenie osobných vecí, sexuálne narážky, obťažovanie a vydávanie nezmyselných príkazov. Najviac osobných skúseností s prejavmi šikanovania v žiackych kolektívoch mali triedni učitelia.

Až 80,8% respondentov sa problematike šikanovania venovalo v rámci triednických hodín. Opýtaní sa v nižšej miere zaoberali touto témou aj počas iných vyučovacích hodín, zabezpečovali zvýšený dozor počas prestávok, riešili všetky situácie, ktoré signalizovali možnosť šikanovania, realizovali rôzne preventívne aktivity, vytvárali v škole i v triedach pozitívnu atmosféru, analyzovali problematiku násilia na rodičovských združeniach, venovali zvýšenú pozornosť žiakom, ktorí by mohli byť obeťami alebo aktérmi násilia a sledovali kritické miesta v areáli školy, kde by mohlo k šikanovaniu dochádzať. Zistené údaje potvrdili, že triedni učitelia pociťovali zvýšené obavy o svojich žiakov a vo výrazne vyššej miere než ostatní sa snažili problém šikanovania eliminovať na najnižšiu mieru. Koordinátori prevencie častejšie zabezpečovali preventívne aktivity, tak ako to vyplýva z ich pracovnej náplne.

Viac než polovica opýtaných zabezpečila pre svojich žiakov účasť na realizácii preventívneho programu.

Približne tri štvrtiny oslovených pedagógov uvádzali pravidelnú realizáciu aktivít zameraných na prevenciu šikanovania a na zlepšenie psychosociálnej klímy. Najširšie spektrum podujatí zameraných na prevenciu šikanovania absolvovali žiaci v základných školách.

Prezentované zistenia potvrdili, že šikanovanie je v základných a stredných školách považované za závažný problém. Väčšina pedagógov si túto negatívnu situáciu uvedomovala a venovala výraznú pozornosť prevencii a eliminácii tohto sociálno-patologického javu.

**LITERATÚRA:**

ADAMÍK ŠIMEGOVÁ, M.: *Aktuálny pohľad šikanovania v prostredí slovenskej základnej školy*. In: pedagogické rozhľady, roč. 14, č.2 2005. ISSN 1335-0404

JUSKO, P.: *Agresivita a šikanovanie ako sociálno-patologické javy v školskom prost*redí. In: Mládež a spoločnosť č. 3/2002, s. 23-32

KARIKOVÁ, S.: *Psychické poruchy v detstve a dospievaní*. Banská Bystrica : PF UMB, 2011. ISBN 978-80-554-0417-2

METODICKÉ USMERNENIE č.7/2006- R z 28. marca 2006 k prevencii a riešeniu šikanovania žiakov v školách a školských zariadeniach

NIELSEN SOBOTKOVÁ, V. a kol.: *Rizikové a antisociální chování v adolescenci*. Praha : Grada publishing, 2014. ISBN 978-80-247-4042-3

PÉTIOVÁ, M.: *Šikanovanie v základných a stredných školách z pohľadu triednych učiteľov a koordinátorov prevencie*. Záverečná správa z výskumu. Bratislava : CVTI SR, 2016

PROCHÁZKA, M.: *Sociální pedagogika.* Praha : Grada publishing, 2012. ISBN 978-80-247-3470-5

ŘÍČAN, P.: *Agresivita a šikana mezi dětmi.* Praha : Portál, 1995. ISBN 80-7178-049-9

SMIKOVÁ, E.: *Postup školy pri prevencii a riešení šikanovania*. In: Poradca riaditeľa školy. Bratislava : Raabe, s.r.o, 2007

[www.prevenciasikanovania.sk](http://www.prevenciasikanovania.sk), [www.zodpovedne.sk](http://www.zodpovedne.sk),